送王正言守永嘉
作者：樓鑰
朝代：宋

paragraphs: 江頭潮生江月小，暝煙綠暗垂楊道。
有客扁舟送史君，道傍不怕揶揄笑。
向來一別三換歲，正喜情親得傾倒。
吏民引頸望旌麾，空有離愁滿懷抱。
史君讀殘萬卷書，古事今事俱了了。
便應珥筆侍天陛，不然代言登鳳沼。
瀛堧山水久寂寥，爲屈朱轓來坐嘯。
帢幘峯高舊題詠，赤城所在經行飽。
永嘉名郡太守尊，靈運後來詩絕少。
天作鴈蕩地爲藏，蠟屐穿山未曾到。
改轅却向箇中去，更得江山助詩好。
齋鈴靜處定得句，不待池塘夢春草。
去年海水上平地，大風駕浪從天杪。
蒼生濈濈生魚頭，聚落隨波迹如掃。
今年二麥連野秀，田家扶犁事秔稻。
史君憂國眉不開，叱馭徑行仍及早。
哀哉千里方更生，縣官租錢須戶曉。
縱民自恐上不足，誅取仍憐下無告。
邦儲邦本孰輕重，肯使疲民困征擾。
君不見巖巖千古陽道州，政拙催科自書考。